Mikko Ahtola

**1. ITSENÄISYYSPÄIVÄ JA VUODENVAIHTEEN KORVATTAVAT ARKIPYHÄT**

**2. KATTOLIITON KOULUTUSPÄIVÄ 2017**

**3. KATTOMESTARIEHDOTUKSET**

**1. ITSENÄISYYSPÄIVÄ JA VUODENVAIHTEEN KORVATTAVAT ARKIPYHÄT**

Itsenäisyyspäivä on palkallinen vapaapäivä, jonka ajalta on lain mukaan maksettava työntekijälle täyttä työpäivää vastaava palkka, jos se muutoin olisi ollut hänen työpäivänsä. Tänä vuonna itsenäisyyspäivä on tiistaina, joten **pääsääntöisesti työnantajalla on palkanmaksuvelvollisuus**.

Vuodenvaihteen korvattavia arkipyhiä ovat jouluaatto (24.12.), ensimmäinen joulupäivä (25.12.), uudenvuodenpäivä (1.1.) sekä loppiainen (6.1.). Arkipyhäkorvaus maksetaan niiltä arkipyhiltä, jotka muuten olisivat olleet työntekijän työpäiviä. Tällä kertaa loppiaista lukuun ottamatta joulun arkipyhät osuvat viikonlopulle, eli niitä ei pääsääntöisesti korvata. Loppiaiselta maksetaan arkipyhäkorvaus, jos edellytykset täyttyvät. Tapaninpäivä 26.12. on pyhäpäivä, jolloin ei työskennellä mutta jolta ei sopimuksen mukaan saa kuitenkaan korvausta.

**Itsenäisyyspäivän palkanmaksun edellytykset:**

- itsenäisyyspäivä olisi ollut työntekijän työpäivä

- työntekijä on ollut saman työnantajan palveluksessa itsenäisyyspäivään mennessä vähintään 6 työpäivää ja työsuhde jatkuu vielä itsenäisyyspäivänäkin

- työntekijä on ollut työssä joko itsenäisyyspäivää edeltävänä tai sitä seuraavana työpäivänä.

**Itsenäisyyspäivältä maksettavan palkan määrä:**

Työntekijälle on maksettava itsenäisyyspäivältä täyttä työpäivää vastaava palkka. Tuntityössä olevalle, jolla ei ole erityistä sopimuspalkkaa, maksetaan palkkaryhmän 2 mukainen tuntipalkka (tällä hetkellä 12,49 €) työtuntijärjestelmän mukaisilta säännöllisiltä työtunneilta. Sopimuspalkkaisille maksetaan sovittu tuntipalkka. Urakkatyössä itsenäisyyspäivän päiväpalkka lasketaan itsenäisyyspäivää välittömästi edeltäneiden kuuden työpäivän keskimääräisen päiväansion mukaan. Ylityökorvauksia ei oteta laskuissa huomioon. Mikäli urakkatyön palkan laskentaan ei voida käyttää mainittua perustetta, lasketaan palkka siten kuin tuntityöntekijälle olisi laskettu. Jos työntekijä on ollut itsenäisyyspäivänä työssä, maksetaan hänelle siitä kuten sunnuntaityöstä. Mikäli työntekijällä ei sairauden vuoksi ole oikeutta itsenäisyyspäivän palkkaan, maksetaan hänelle itsenäisyyspäivältä palkkaa sairausajan palkkamääräysten mukaisesti.

**Arkipyhäkorvausten maksamisen edellytykset:**

- arkipyhä olisi muuten ollut työntekijän työpäivä

- työntekijä on ollut saman työnantajan palveluksessa arkipyhään mennessä vähintään 6 viikkoa yhtäjaksoisesti

- työntekijä on ollut työssä tuntijärjestelmän mukaisesti viimeisenä arkipyhää edeltäneenä ja myös sen jälkeen seuraavana työpäivänä tai toisena näistä päivistä, jos poissaolo on johtunut työnantajan luvasta tai poissaolo on perustunut työehtosopimuksen sisältämiin palkallisiin poissaoloihin.

**Arkipyhäkorvauksen määrä:**

Arkipyhäkorvauksena maksetaan palkkaryhmän 2 mukainen tuntipalkka (tällä hetkellä 12,49 €) hänen työtuntijärjestelmänsä mukaisilta säännöllisiltä työtunneilta. Mikäli työntekijä on työssä arkipyhän, maksetaan hänelle palkka samojen perusteiden mukaan kuin sunnuntaityöstäkin.

**2. KATTOLIITON KOULUTUSPÄIVÄ 2017**

Kattoliiton koulutuspäivä pidetään tiistaina 7.2.2017 Helsingin Messukeskuksessa. Koulutuspäivässä kerrotaan mm. 1.1.2017 voimaan tulevista työsopimuslain muutoksista. Tarkka ohjelma ja aikataulu ilmoitetaan myöhemmin.

**3. KATTOMESTARIEHDOTUKSET**

Ehdotuksia kattomestari –tunnustuksen saajiksi otetaan vastaan helmikuun loppuun 2017 saakka liiton toimistolla.

Kunnioittavasti

 KATTOLIITTO RY

 Mikko Ahtola

 Toimitusjohtaja